Predkladacia správa

Podnetom na predloženie materiálu je uznesenie vlády SR č. 941 bod C. 2. zo 7. novembra 2007. 34. zasadnutie konferencie Organizácie Spojených národov pre výživu a poľnohospodárstvo (v texte ďalej „FAO“) sa uskutočnilo v Ríme, Talianskej republike v dňoch 17. – 24. novembra 2007.
Na 34. zasadnutí konferencie FAO sa zúčastnili delegácie zo 178 členských štátov, 1 členskej organizácie - Európskeho spoločenstva, 3 štátov žiadajúcich o riadne a asociované členstvo vo FAO, 4 asociovaných štátov, 15 medzinárodných organizácií a programov a mimovládnych organizácií. 
Na konferencii sa zúčastnila delegácia Slovenskej republiky (v texte ďalej „SR“), ktorú tvorili zástupcovia rezortov zahraničných vecí a pôdohospodárstva. Vedúcim delegácie SR bol pán Viliam Turský, štátny tajomník Ministerstva pôdohospodárstva SR.
Konferencia FAO pracovala v rámci plenárneho zasadnutia, v dvoch pracovných komisiách, na sprievodných konzultáciách, v pracovných skupinách, seminároch. Uskutočnilo sa päť špeciálnych podujatí zameraných na celosvetovú panelovú diskusiu, vedenú na vysokej úrovni v tematických okruhoch Lesy a energia (SR mala odborný príspevok - Lesy a biomasa), Financovanie poľnohospodárstva, Kvalita a bezpečnosť potravín, Pomoc pre obchod a Úloha poľnohospodárstva v trvalo udržateľnom rozvoji. 
Zástupcovia delegácie SR sa aktívne zúčastnili na práci, diskusii, zmenách textov, formulovaní postojov a pripomienkovaní záverečných vystúpení, stanovísk 27 členských štátov EÚ a Európskeho spoločenstva prostredníctvom rokovaní Koordinačnej pracovnej skupiny FAO pri Rade EU, ktorá zasadala počas celej 34. konferencie FAO (17 zasadnutí). 
Delegácia SR postupovala podľa vládou SR odsúhlasenej smernice v rámci uznesenia vlády SR č. 941 v bode A. 2.
Za významné pre budúcu spoluprácu SR s FAO možno považovať:
-	podporu SR pre spoluprácu s FAO vrátane reformných snáh a pokračovania reštrukturalizácie programu a inovácie zámerov FAO, ktoré boli tlmočené prostredníctvom hlavného vystúpenia vedúceho delegácie SR pána Viliama Turského, štátneho tajomníka MP SR na plenárnom zasadnutí
-	stretnutia a prijatia na úrovni generálneho riaditeľa FAO, regionálnej predstaviteľky FAO pre Európu a strednú Áziu, námestníka výkonnej riaditeľky Svetového potravinového programu (WFP), generálneho riaditeľa Bioversity International (predtým IPGRI – Medzinárodný inštitút pre rastlinné genetické zdroje), ktoré vytvárajú rámec pre budúcu vzájomnú odbornú spoluprácu a posilňujú medzinárodno-politické postavenie SR v rámci týchto medzinárodných vládnych organizácii,
-	využívanie Slovenského strediska v ústredí FAO v Ríme ako súčasť sekretariátu 34. konferencie FAO.
Dôležitými dokumentmi prijatými konferenciou boli Program práce a rozpočtu generálneho riaditeľa FAO na roky 2008 - 2009, správa Nezávislého externého hodnotenia FAO.
34. konferencia FAO v rámci plenárneho zasadnutia v záverečnej fáze rokovania prijala správy o rezolúciách a výsledkoch činnosti I. a II. komisie a návrh záverečnej správy zo zasadnutia. Zásadné pre budúcnosť organizácie je prijatie procesu prípravy špeciálnej konferencie pre implementáciu Nezávislého externého hodnotenia (návrh na november 2008) a rezolúcií uvedených v prílohe č.1.
Zo záverov 34. zasadnutia konferencie FAO vyplývajú úlohy a záväzky, ktorých plnenie bude zabezpečovať Ministerstvo pôdohospodárstva SR vo svojej pôsobnosti. MP SR bude spolupracovať v medzinárodno-politickej oblasti s Ministerstvom zahraničných vecí SR a ďalšími kompetentnými ústrednými orgánmi štátnej správy a inými inštitúciami vrátane mimovládneho sektora. 
Materiál nemá finančný (nad rámec štátneho rozpočtu), ekonomický vplyv ani negatívne dôsledky na životné prostredie, zamestnanosť a podnikateľské prostredie.